วันสุดท้ายลงทะเบียน "ม33เรารักกัน" ยอดรวมกว่า 8 ล้านคน
รมว.แรงงานเผยผู้ใช้สิทธิ "ม33 เรารักกัน" ลงทะเบียนแล้วกว่า 8 ล้านคน แนะ ผู้ที่ไม่มีสมาร์ทโฟน หรือฝากบุคคลอื่นลงทะเบียนแล้วให้รีบติดต่อประกันสังคม ภายใน 8 -11 มี.ค. 64 นี้
7 มี.ค. 2564

นายสุชาติ ชมกลิ่น รมว.แรงงาน เปิดเผยถึงภาพรวมการลงทะเบียนออนไลน์โครงการ ม33เรารักกัน ผ่านเว็บไซต์ www.ม33เรารักกัน.com ซึ่งวันนี้เป็นวันสุดท้ายที่เปิดให้ลงทะเบียนมาตั้งแต่วันที่ 21 ก.พ.- 7 มี.ค.64 จากเป้าหมายดำเนินการ 9.27 ล้านคน ปรากฎว่า ล่าสุดข้อมูล ณ วันที่ 7 มี.ค.64 เวลา 12.00 น.มีผู้ประกันตนมาตรา 33 ลงทะเบียนแล้ว 8,185,079คน คงเหลือประมาณ 1 ล้านกว่าคน
ในจำนวนนี้ ประกอบไปด้วย ผู้ที่รับเงินในโครงการเราชนะไปแล้ว ผู้ที่มีเงินฝากในบัญชีเกิน 500,000 บาท และผู้ที่มีปัญหาอื่นๆ ทางเทคนิค เช่น ชื่อ - สกุล ไม่ตรงกับฐานข้อมูลสำนักทะเบียนราษฏร หรือไม่ตรงกับฐานข้อมูลผู้ประกันตน ไม่มีสมาร์ทโฟน
ทั้งนี้จังหวัดที่มีการตกค้างอยู่สูงสุด 5 อันดับแรก คือ กรุงเทพฯ ชลบุรี นนทบุรี ปทุมธานี และเชียงใหม่ สำนักงานประกันสังคมได้ทำงานเชิงรุก โดยส่งข้อมูลผู้ประกันตนที่ยังไม่ได้ลงทะเบียนไปยังสำนักงานประกันสังคมในพื้นที่เพื่อจะได้ประสานไปยังสถานประกอบการนายจ้างให้เร่งติดตามและกระตุ้นให้ลูกจ้างรีบมาลงทะเบียนให้ทันตามเวลากำหนด
นายทศพล กฤตวงศ์วิมาน เลขาธิการสำนักงานประกันสังคม กระทรวงแรงงาน เปิดเผยถึงการดูแลผู้ประกันตนมาตรา 33 ในระบบประกันสังคม ในโครงการ ม33เรารักกัน รับเงินเยียวยาจากรัฐบาล4,000 บาท ผ่านแอปพลิเคชัน “เป๋าตัง”
สำหรับผู้ประกันตนกลุ่มที่ไม่มีสมาร์ทโฟน ทำให้ไม่สามารถลงทะเบียนได้ ให้รีบติดต่อประกันสังคมพื้นที่ ประกันสังคมจังหวัดตั้งแต่วันที่ 15 - 28 มี.ค.นี้
ทั้งนี้ ขอให้ผู้ประกันตนนำบัตรประจำตัวประชาชน แบบสมาร์ทการ์ด มาเพื่อลงทะเบียนขอรับสิทธิด้วย
นอกจากนี้กรณีที่ให้ญาติพี่น้อง เพื่อนๆ ที่มีเครื่องสมาร์ทโฟน ลงทะเบียนให้ ซึ่งจะไม่สามารถยืนยันตัวตนผ่านแอปพลิเคชัน “เป๋าตัง” ได้ เพราะเป็นสิทธิเฉพาะรายบุคคล ให้ติดต่อประกันสังคมพื้นที่ ประกันสังคมจังหวัด เพื่อขอรับสิทธิ ตั้งแต่วันที่ 8 - 11 มีนาคม 2564 นี้เท่านั้น